Budapest 28. sz. Országos Egyéni Választókerületi
Választási Bizottság

Tárgy: 	H.J.I. (lakik) szám alatti lakos kampánycsend megsértése miatti választási kifogása 

A Budapest 28. sz. Országgyűlési Egyéni Választókerületi Választási Bizottság a 
33/2010. (IV.11.) OEVB számú
határozatával H.J.I. (lakik)szám alatti lakos választási kifogása ügyében  8 igen, 0 nem szavazattal az alábbi határozatot hozta: 

A Választási Bizottság kifogásnak helyt ad, megállapítja a jogszabálysértés tényét. 

E határozat ellen annak meghozatalától számított 3, azaz három napon belül 2010. április 14-én (szerda) 16 óráig a Fővárosi Választási Bizottsághoz (1052 Budapest, V.ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. április 10-én H.J.I. (lakik) szám alatti lakos (e-mail:, tel:) a Választási eljárásról szóló 1997. évi C. tv. (a továbbiakban: Ve) 77.§ (1) bekezdése alapján, a törvényes határidőn belül kifogást terjesztett elő a Ve. 40.§ (2) bekezdése, valamint a 41.§ szerinti kampánycsend megsértése miatt az alábbi indokolással: 
„2010. április 10-én 01.30. perckor szomszédjával M.M.S-ral együtt érkeztek haza, aki jelen volt, amikor kifogást tevő kiürítette a postaládáját. 

05.45 perckor elindult otthonról, amikor is feltűnt neki, hogy postaládájukba időközben szórólapokat dobtak be és a földön is látott néhány példányt. Amikor felvett a földről egy példányt látta, hogy az MSZP hivatalos kiadványát tartja kezében. Ezt követően felébresztette szomszédját M.M.S-t – aki a kifogás aláírásával tanúsította az abban előadottak hitelességét – és együtt nézték meg postaládájukat, amiben megtalálták az MSZP-nek a kifogáshoz csatolt szórólapját. 

A kifogás megvizsgálását követően az OEVB megállapította, hogy a kifogást a választási eljárásról szóló 1997. évi C. tv. 77.§ (2) bek. szerinti tartalommal nyújtotta be a kifogást tevő. 

A Ve. 40. § (1)-(2) bekezdése szerint a választási kampány a választás kitűzésétől a szavazást megelőző nap 0 óráig tart. A szavazást megelőző nap 0 órától a szavazás befejezéséig választási kampányt folytatni tilos (kampánycsend). A törvény 41.§-a szerint a kampánycsend megsértésének minősül a választópolgárok választási akaratának befolyásolása, így különösen: a választópolgárok számára a jelölt vagy jelölő szervezet által ingyenesen nyújtott szolgáltatás, így többek között pártjelvények, zászlók, párt szimbólumok, a jelölt fényképét vagy nevét tartalmazó tárgyak osztogatása, választási plakát (a továbbiakban: plakát) elhelyezése, a választói akarat befolyásolására alkalmas információk szolgáltatása elektronikus vagy más úton. 

A kifogásból megállapítható, hogy a szórólap terjesztése a kampánycsend időszaka alatt történt. A kifogáshoz csatolt szórólapból megállapítható, hogy azt az MSZP készítette. Tekintettel arra, hogy megállapítható a jogszabálysértés ténye, illetve bizonyítéka és a kifogás valamennyi törvényes feltételt tartalmaz, ezért a 28. sz. OEVB megállapítja a jogszabálysértés tényét, tekintettel arra, hogy a jogszabálysértést a szórólapot elkészített MSZP követte el, ezért az MSZP-t eltiltja a további jogszabálysértéstől, a kifogásolt szórólap további terjesztésétől. 

A határozat a Ve. 29.§ (1) bekezdésén, 29/B.§ (1)-(2) bekezdésén, 78.§ (1) bek. a./ b./ pontján alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. április 11.

	Dr. Bizek Dezső sk
a Bp. 28. sz. OEVB elnöke